Els treballadors assassinats a Al-Qusair. / REUTERS
Els treballadors assassinats a Al-Qusair. / REUTERS Sortien del torn de nit d'una fàbrica de fertilitzants quan el seu autobús va trobar-se amb un control de carretera a la perifèria d'Al-Qusair, a prop de la frontera amb el Líban, i ja no van tornar a casa. Els van trobar ahir emmanillats i assassinats a sang freda, segons van denunciar els Comitès Locals de l'oposició siriana. Es tracta de la tercera massacre en una setmana, amb 13 víctimes. El modus operandi d'aquests crims porta la mateixa firma que els del divendres 25 de maig, en què van morir 108 persones -48 d'elles nens- a la ciutat d'Al-Haula i la massacre dels quals el Consell de Drets Humans de l'ONU va condemnar i decidir investigar ahir. Els principals sospitosos son els xabiha , les milícies fantasma -com indica el seu nom en àrab- d'Al-Assad.
Qui paga les milícies fantasma? Per respondre a aquesta pregunta ens hem de remuntar a la història recent de Síria i en els seus intents per reactivar l'economia. Quan Damasc va retirar-se del Líban el 2005, va haver de buscar un nou mercat. "El mètode va ser cedir poders a una nova classe d'empresaris, la majoria sunnites" -explicava ahir a The Guardian un periodista que ha treballat a Síria, amb el pseudònim de Peter Kellier-, "i ara són els que financen els xabiha per continuar amb l' statu quo i no perdre les inversions". Alguns dels seus negocis tenen capital estranger, apunta.